**O B R A Z L O Ž E N J E**

**Prijedloga Odluke o izmjenama i dopunama**

**Proračuna Grada Zagreba za 2024. i projekcije za 2025. i 2026. godinu**

***Obrazloženje Općeg dijela***

Proračun Grada Zagreba za 2024. Gradska skupština Grada Zagreba je usvojila 12. prosinca 2023. u ukupnom iznosu od 2.532.193.030 eura (Službeni glasnik Grada Zagreba 44/23). Od navedenog iznosa 1.713.590.170 eura se odnosilo na Proračun Grada Zagreba u užem smislu, dok se 818.602.860 eura odnosilo na vlastite i namjenske prihode proračunskih korisnika Grada (predškolske ustanove, osnovne i srednje škole i učenički domovi, ustanove u socijalnoj skrbi, zdravstvu, kulturi, ustanova Upravljanje sportskim objektima, Zavod za prostorno uređenje Grada Zagreba, Javna vatrogasna postrojba Grada Zagreba, ustanova Priroda Grada Zagreba, Ustanova Zoološki vrt Grada Zagreba, Ustanova za sveobuhvatnu skrb „Tigrovi“ te Razvojna agencija Zagreb za koordinaciju i poticanje regionalnog razvoja).

Gradska skupština Grada Zagreba je na 35. sjednici održanoj 27. lipnja 2024. donijela Odluku o izmjenama i dopunama Proračuna Grada Zagreba za 2024. i projekcije za 2025. i 2026. godinu (Službeni glasnik Grada Zagreba 23/24) kojom je proračun za 2024. utvrđen u iznosu od 2.787.393.370 eura (od čega se na Grad u užem smislu odnosi 1.917.484.780 eura, a na proračunske korisnike 869.908.590 eura).

Sukladno Zakonu o proračunu, ako se tijekom proračunske godine povećaju rashodi i izdaci, odnosno smanje prihodi i primici, proračun je potrebno uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje se provodi izmjenama i dopunama proračuna.

Slijedom navedenog, ovom Odlukom o izmjenama i dopunama Proračuna Grada Zagreba za 2024. i projekcije za 2025. i 2026. godinu predlažu se promjene prihodne i rashodne strane proračuna na način da se ukupan planirani iznos smanji za 59.059.564 eura (tako da konsolidirani Proračun za 2024. iznosi 2.728.333.806 eura. Smanjenje planiranih sredstava na Proračunu u užem smislu iznosi 10.282.040 eura tako da novi plan za 2024. iznosi 1.907.202.740 eura. Smanjenje kod proračunskih korisnika iznosi 48.777.524 eura, a novi plan 821.131.066 eura.

U nastavku se daje tabelarni prikaz prijedloga izmjena i dopuna Proračuna Grada Zagreba za 2024. po vrstama prihoda i rashoda.



***Prihodi i primici***

Ovim izmjenama i dopunama proračuna predlaže se smanjenje prihoda i primitaka proračuna u iznosu od 57.734.954 eura, što uključujući višak iz prethodnog razdoblja iznosi 59.059.564 eura.

Prihodi i primici na samom proračunu smanjuju se za 10.282.040 eura, od čega se najznačajnije smanjenje odnosi na primitke od zaduživanja koji se umanjuju za 7.626.000 eura. S obzirom da su kreditna sredstva ugovorena s Europskom investicijskom bankom povezana s točno utvrđenim projektima i iznosima u proračunu Grada, povlačenje sredstava se usklađuje s dinamikom realizacije planiranih projekata.

Nadalje, u strukturi prihoda i primitaka predlažu se sljedeće izmjene.

Pomoći iz inozemstva i od subjekata unutar općeg proračuna povećavaju se ukupno za 601.650 eura. Izmjene se odnose na povećanje planiranih sredstava iz izvora pomoći od međunarodnih organizacija te institucija i tijela EU u iznosu od 50.700 eura, povećanje pomoći proračunu iz drugih proračuna i izvanproračunskim korisnicima u iznosu od 6.810.800 eura, smanjenje pomoći od izvanproračunskih korisnika u iznosu od 500.800 eura, smanjenje pomoći temeljem prijenosa EU sredstava u iznosu od 5.659.350 eura te smanjenje prijenosa između proračunskih korisnika istog proračuna u iznosu od 99.700 eura. Unutar ove skupine prihoda najznačajnije promjene odnosile su na projekte Obnova objekata oštećenih potresom, Pomoćnici u nastavi - faza VII, projekt Digitalni Zagreb te projekt Greenway Zagreb/DG02 – Savska ruta.

Prihodi od imovine smanjuju se za 1.850.000 eura. Smanjenje se odnosi na prihode iz dobiti trgovačkih društava u javnom sektoru koji su prethodnih godina ostvarivani iz udjela u društvu APIS IT d.o.o. kojem je Grad bio suvlasnik.

Kazne, upravne mjere i ostali prihodi smanjuju se za 7.690 eura, a sukladno procjeni ostvarenja do konca godine.

Prihodi od prodaje nefinancijske imovine smanjuju se u ukupnom iznosu od 1.400.000 eura, od čega se 400.000 eura odnosi na prihode od prodaje materijalne imovine – prirodnih bogatstava, dok se 1.000.000 eura odnosi na prihode od prodaje građevinskih objekata.

**PRIHODI I PRIMICI / VIŠAK – GRAD ZAGREB**





**Vlastiti i namjenski prihodi i primici kod proračunskih korisnika** smanjuju se za 47.452.914 eura, što uključujući smanjenje viška iz prethodnog razdoblja iznosi 48.777.524 eura. Najveće smanjenje prihoda je na skupini pomoći iz inozemstva i od subjekata unutar općeg proračuna u iznosu od 58.239.231 euro, od čega se najveći dio smanjenja u iznosu od 51.141.914 eura odnosi na pomoći temeljem prijenosa EU sredstava kao i pomoći proračunskim korisnicima iz proračuna koji im nije nadležan u iznosu od 9.514.117 eura, dok se najznačajnije povećanje odnosi na prihode iz nadležnog proračuna i od HZZO-a temeljem ugovornih obveza u iznosu od 7.183.800 eura.

Prihodi od prodaje nefinancijske imovine povećavaju se za 24.120 eura, najvećim dijelom radi prihoda od prodaje prijevoznih sredstava.

Primici od financijske imovine i zaduživanja povećavaju se za 333.000 eura unutar odjeljka primljeni krediti od tuzemnih kreditnih institucija izvan javnog sektora.

Proračunski korisnici korigiraju planirani procijenjeni višak, odnosno smanjuju ga za 1.324.610 eura. Izmjene se odnose na smanjenje unutar izvora vlastitih prihoda za 1.172.710 eura i izvora prihoda za posebne namjene za 185.300 eura te povećanje unutar izvora pomoći za 30.400 eura i izvora donacija za 3.000 eura.

**PRIHODI I PRIMICI / VIŠAK – PRORAČUNSKI KORISNICI**



***Rashodi i izdaci***

Ovim izmjenama i dopunama proračuna predlaže se smanjenje rashodne strane proračuna u iznosu od 59.982.444 eura (što uključujući pokriće manjka iznosi 59.059.564 eura) od čega se na Proračun u užem smislu odnosi smanjenje od 10.282.040 eura, a na proračunske korisnike smanjenje u iznosu od 49.700.404 eura (što uključujući povećanje pokrića manjka iznosi 48.777.524 eura).

Obrazloženje značajnijih izmjena rashoda i izdataka proračuna u užem smislu daje se u nastavku kako slijedi.

Predlaže se povećanje rashoda za zaposlene u iznosu od 16.646.990 eura, a što je rezultat usklađenja s potpisanim dodatcima kolektivnih ugovora i drugim aktima koji uređuju ovo područje.

Subvencije trgovačkim društvima u javnom sektoru povećavaju se u iznosu od 2.038.400 eura. Značajnije izmjene u okviru ove skupine rashoda odnose se na aktivnosti/projekte planirane u okviru Gradskog ureda za gospodarstvo, ekološku održivost i strategijsko planiranje čije se detaljnije obrazloženje daje u posebnom dijelu.

Pomoći dane u inozemstvo i unutar općeg proračuna povećavaju se za 1.482.500 eura. Predloženo povećanje je najvećim dijelom vezano uz novootvoreni projekt Pomoćnici u nastavi/stručni komunikacijski posrednici kao potpora inkluzivnom obrazovanju - faza VII.

Najznačajnije smanjenje planiranih sredstava u okviru stavke Naknade građanima i kućanstvima u naravi u iznosu od 4.476.800 eura odnosi se na nadoknadu troškova suvlasnicima višestambenih zgrada zbog prilagodbe novom modelu sakupljanja komunalnog otpada, a sukladno zaprimljenim i obrađenim zahtjevima.

Rashodi za nabavu nefinancijske imovine smanjuju se u iznosu od 34.943.510 eura, a sukladno procjeni dinamike izvršenja ovih rashoda do konca godine.

Izdaci za financijsku imovinu povećavaju se za 15.628.900 eura. Povećanje u iznosu od 15.761.500 eura odnosi se na dokapitalizaciju društva Zagrebački električni tramvaj d.o.o. Smanjenje planiranih sredstava u iznosu od 130.000 eura odnosi se na kratkoročnu pozajmicu društvu Zagrebački inovacijski centar d.o.o. radi sufinanciranja troškova EU projekata koja neće biti potrebna.

**RASHODI I IZDACI – GRAD ZAGREB**





U strukturi rashoda i izdataka koji se financiraju iz **vlastitih i namjenskih prihoda i primitaka proračunskih korisnika** predlažu se izmjene kako slijedi. Najznačajnije izmjene smanjenja planiranih sredstava u ukupnom iznosu od 49.700.404 eura (što uključujući povećanje pokrića manjka iznosi 48.777.524 eura) odnose se na smanjenje skupine rashoda za nabavu nefinancijske imovine u iznosu od 70.077.320 eura, odnosno povećanja skupine rashoda poslovanja u iznosu 20.376.916 eura. Rashodi za nabavu nefinancijske imovine najvećim dijelom se smanjuju u okviru javnozdravstvenih ustanova.

Rashodi za zaposlene rastu u iznosu od 13.414.558 eura i to za zaposlene u odgojno – obrazovnim ustanovama te zdravstvenim ustanovama gdje se sredstva osiguravaju iz državnog proračuna i Hrvatskog zavoda za zdravstveno osiguranje. Materijalni rashodi se povećavaju u iznosu od 4.952.053 eura te pomoći dane u inozemstvo i unutar općeg proračuna u iznosu od 2.185.700 eura.

Rashodi za nabavu proizvedene dugotrajne imovine se smanjuju u iznosu od 61.175.495 eura te rashodi za dodatna ulaganja na nefinancijskoj imovini u iznosu od 8.779.300 eura.

Proračunski korisnici Grada Zagreba planirali su dodatna sredstva za pokriće manjka u iznosu od 922.880 eura.

**RASHODI I IZDACI / POKRIĆE MANJKA – PRORAČUNSKI KORISNICI**





***Obrazloženje Posebnog dijela***

U nastavku se daje obrazloženje najznačajnijih izmjena i dopuna po organizacijskim jedinicama posebnog dijela proračuna.



Sredstva planirana u **Uredu gradonačelnika** ovim se rebalansom povećavaju u iznosu od 242.000 eura na Aktivnosti Udruge koje djeluju na području gradske, međugradske i međunarodne suradnje.

U **Gradskom uredu za unutarnju reviziju i kontrolu** predlaže se povećanje planiranih sredstava u iznosu od 56.000 eura. Rashodi za zaposlene se povećavaju u iznosu od 50.000 eura za troškove plaće uslijed premještanja službenika između gradskih upravnih tijela te za ostale rashode za zaposlene. U iznosu od 6.000 eura se povećava skupina materijalnih rashoda za uredski materijal te ostale materijalne rashode.

U **Gradskom uredu za mjesnu samoupravu, promet, civilnu zaštitu i sigurnost** predlaže se smanjenje u ukupnom iznosu od 7.214.300 eura. Na glavi Ureda predloženo je smanjenje u iznosu od 14.370.300 eura, a na gradskim četvrtima predloženo je povećanje za 6.575.000 eura te povećanje na glavi proračunskog korisnika Javna vatrogasna postrojba Grada Zagreba u iznosu od 581.000 eura.

Najznačajnija planirana povećanja sredstava na glavi Ured odnose se na Aktivnost Uređenje prostora po nalogu komunalnog redarstva i inspekcije u iznosu 1.300.000 eura zbog povećanog opsega poslova sanacije ilegalnih odlagališta otpada.

Na programu Prometna preventiva, regulacija i sigurnost u prometu predloženo je smanjenje u ukupnom iznosu 15.888.300 eura u skladu s očekivanom realizacijom aktivnosti, a u okviru čega se najznačajnije smanjenje odnosi na projekt Greenway Zagreb / DG02 - Savska ruta, a sukladno dinamici izvođenja radova gdje će većina biti realizirana u 2025. godini.

Na gradskim četvrtima sredstva se povećavaju za ukupno 6.575.000 eura. Povećanje se odnosi na programe redovnog održavanja komunalne infrastrukture odnosno Aktivnosti Čišćenje javnih površina, Održavanje javnih površina i Održavanje nerazvrstanih cesta.

Javnoj vatrogasnoj postrojbi se ovim rebalansom predlaže povećanje sredstava u iznosu 581.000 eura, od čega iz gradskih izvora 450.000 eura, najvećim dijelom za rashode za zaposlene uslijed primjene III. dodataka Kolektivnom ugovoru za zaposlene u Javnoj vatrogasnoj postrojbi Grada Zagreba koji se primjenjuje od 24. rujna 2024.

U **Gradskom uredu za opću upravu i imovinsko-pravne** poslove predlaže se povećanje u iznosu od 140.000 eura koje se odnosi na povećanje rashoda za zaposlene temeljem Odluke o izmjeni Odluke o koeficijentima za obračun plaće službenika i namještenika te materijalnih rashoda.

U **Gradskom uredu za financije i javnu nabavu** nije došlo do ukupnog povećanja/smanjenja sredstava, već je samo izvršena preraspodjela unutar postojećeg plana.

Ovim izmjenama i dopunama proračuna povećavaju se sredstava u okviru **Gradskog ureda za gospodarstvo, ekološku održivost i strategijsko planiranje** u ukupnom iznosu od 9.747.700 eura. U nastavku se daje obrazloženje značajnijih izmjena i dopuna po programima odnosno aktivnostima i projektima ovog Ureda.

Sredstva planirana na Glavi Ureda povećavaju se ukupno u iznosu od 9.105.800 eura.

Na Programu Energija i klima, sredstva se smanjuju u iznosu od 4.303.500 eura što je najvećim dijelom rezultat smanjenja sredstava na projektu Fotonaponski sustavi na javnim zgradama budući će većina biti realizirana u 2025.

U okviru Programa Zaštita okoliša i održivi razvoj predlaže se otvaranje nove aktivnosti Poslovi i aktivnosti održivog razvoja u iznosu od 100.000 eura za troškove odlaganja viška iskopa koji predstavlja mineralnu sirovinu s gradilišta na kojima je investitor Grad Zagreb. U tu svrhu sklopit će se ugovor sa Zagrebačkim holdingom d.o.o., Podružnicom Zagrebačke ceste koja je u mogućnosti privremeno skladištiti takvu mineralnu sirovinu.

Program Gospodarenje otpadom ukupno se povećava u iznosu od 6.792.100 eura. Na Aktivnosti Odlagalište otpada Jakuševec – Prudinec smanjuju se sredstva u ukupnom iznosu za 6.282.600 eura obzirom na dinamiku realizacije sanacije odlagališta (dio troškova se planira utrošiti do konca godine, a dio u sljedećem razdoblju).

Na stavkama Aktivnosti i mjere u vezi s gospodarenjem otpadom predlaže se povećanje u ukupnom iznosu od 17.740.900 eura i to za podružnicu Čistoća u iznosu od 13.980.000 eura zbog povećanja troškova oporabe biootpada uslijed povećanja prikupljene količine u odnosu na planirano i dodatna sredstva sufinanciranja troškova prikupljanja i zbrinjavanja otpada plastične ambalaže o čemu će se sklopiti ugovor između Grada Zagreba i Zagrebačkog holdinga d.o.o., Podružnice Čistoća. Također, potrebno je osigurati sredstva kapitalnih pomoći Zagrebačkom holdingu d.o.o., Podružnici Čistoća u iznosu od 3.762.000 eura radi povećanja komunalnog standarda kroz uvođenje spremnika za plastični otpad u segment individualnih stambenih jedinica kuća te manjih višestambenih objekata o čemu će se sklopiti ugovor između Grada Zagreba i Zagrebačkog holdinga d.o.o., Podružnice Čistoća.

Aktivnost Boksovi za smještaj spremnika za komunalni otpad se smanjuje za 3.500.000 eura jer se procjenjuje da će do kraja godine biti potrebno osigurati 1.500.000 eura temeljem pristiglih i obrađenih zahtjeva za nadoknadom troškova suvlasnicima višestambenih zgrada nastalih zbog prilagodbe novom modelu sakupljanja komunalnog otpada.

Za Kapitalni projekt Centar za gospodarenje otpadom smanjuju se sredstva u ukupnom iznosu od 1.166.200 eura jer je ugovoreni iznos za izradu studijsko-projektne dokumentacije za izgradnju Centra manji od procijenjene vrijednosti. Smanjuju se sredstva za subvenciju i za kapitalne pomoći za studijsko-projektne dokumentacije obzirom je Grad ugovorio izradu Studije CGO Zagreb te za Postrojenje za obradu biootpada Grada Zagreba za potrebe iskorištavanja energetskog potencijala izdvojeno prikupljenog biootpada u svrhu proizvodnje bioplina.

Za kapitalni projekt Pročišćavanje otpadnih voda sredstva se povećavaju za 4.746.200 eura. S obzirom na poboljšanje likvidnosti, Grad je u mogućnosti iz gradskih izvora podmiriti obvezu za rashode za uslugu pročišćavanja otpadnih voda slijedom čega se na stavci vlastitih izvora ovim izmjenama i dopunama predlaže povećanje.

Program Promet i javni prijevoz povećava se u iznosu od 10.598.400 eura i to na Aktivnosti Zagrebački električni tramvaj za 10.628.100 eura, a najviše uslijed povećanja planiranih sredstava za dokapitalizaciju ovog društva (15.761.500 eura). Istovremeno je planirano i smanjenje sredstava za subvencije od 5.363.500 eura i to za pokriće usluge javnog prijevoza na području Grada Zagreba (5.186.000 eura) jer se smanjio iznos nedostatnih sredstava za pokriće usluge javnog prijevoza i za subvenciju za podmirivanje troškova prijevoza Žičarom Sljeme u iznosu od 200.000 eura. Također, povećavaju se sredstva u iznosu od 300.000 eura za besplatni prijevoz građana Grada Zagreba Žičarom Sljeme. Iznos za kapitalne pomoći smanjuje se u ukupnom iznosu od 55.900 eura što je rezultat smanjenja sredstava zbog nerealizacije pojedinih investicija (eAutobusi u iznosu od 100.000 eura te autobusne praonice u iznosu 1.200.000 eura) te povećanja sredstava za financiranje nabave tramvaja u iznosu od 846.100 eura i za revitalizaciju Uspinjače u iznosu od 398.000 eura.

Program Razvoj gospodarstva i turizma smanjuje se u iznosu od 6.667.000 eura. Aktivnost Podizanje konkurentnosti u turizmu se smanjuje u ukupnom iznosu za 1.057.000 eura.

Na Aktivnosti Zagrebački inovacijski centar d.o.o. smanjuju se sredstva za troškove komunalnih usluga i zakupnina i najamnina. Na Aktivnosti Zagrebački velesajam smanjuju se sredstva za kapitalne investicije u iznosu od 4.741.000 eura.

Program Šumarstvo se povećava u iznosu od 274.600 eura od čega se najznačajniji dio u iznosu od 270.000 eura odnosi na povećanje na Aktivnosti Održavanje park-šuma Grada Zagreba. Sredstva se povećavaju za podmirenje troškova povećanog obujma radova na održavanju šume i infrastrukture u Park šumi Grmoščica.

Program Prostorno planiranje smanjuje se za 227.500 eura na Aktivnosti Izrada prostornih planova.

Program Strateško planiranje i razvoj Grada smanjuje se za 1.357.500 eura najvećim dijelom na Tekućem projektu Ozelenjavanje objekata u odgoju i obrazovanju Grada Zagreba u iznosu od 1.128.000 eura jer troškovi sadnje stabala neće biti realizirani do kraja godine te se prebacuju na prvi kvartal 2025.

Unutar Glave Ustanove u poljoprivredi predlaže se ukupno povećanje u iznosu od 641.900 eura, od čega se na Ustanovu Zoološki vrt Grada Zagreba odnosi 275.500 eura, a na Javnu ustanovu Maksimir koja je promijenila naziv u Prirodu Grada Zagreba, 417.700 eura. Predložena povećanja se najvećim dijelom odnose na povećanje sredstava za rashode za zaposlene te za materijalne rashode.

U **razdjelu Gradski ured za obrazovanje, sport i mlade** ukupno planirana sredstva povećavaju se za 3.980.626 eura. U nastavku se daje obrazloženje značajnijih izmjena i dopuna ovog ureda.

U okviru Glave Ureda predlaže se povećanje u iznosu od 871.000 eura.

Najznačajnije povećanje sredstava iz gradskih izvora u iznosu od 2.061.000 eura odnosi se na Održavanje i opremanje osnovnih škola za podmirenje računa za nabavu lož ulja za potrebe osnovnih škola (61.000 eura), za usluge tekućeg i investicijskog održavanja (1.000.000 eura) te dodatna ulaganja na građevinskim objektima (1.000.000 eura), koja su osigurana preraspodjelom sredstava s glave Ustanove u osnovnoškolskom obrazovanju. Iznos od 185.500 eura planiran je na izvoru pomoći iz drugih proračuna, za provedbu nabave opreme za cjelodnevnu nastavu u Osnovnoj školi Ivana Cankara.

Izmjenama i dopunama proračuna predlaže se otvaranje novog projekta Pomoćnici u nastavi/stručni komunikacijski posrednici - faza VII u iznosu od 1.555.500 eura iz izvora pomoći temeljem prijenosa EU sredstava.

Sukladno Odluci o raspodjeli financijskih sredstava za sufinanciranje provedbe edukativnih, kulturnih i sportskih aktivnosti djece predškolske dobi i djece od I. do IV. razreda osnovne škole Ministarstva demografije i useljeništva iz srpnja 2024., predlaže se otvaranje novog pilot projekta Spark u iznosu 150.000 eura (od čega 100.000 eura iz izvora pomoći iz drugih proračuna, a 50.000 eura iz gradskih izvora). Na provedbi projekta sudjeluju Zvjezdarnica Zagreb, Ustanova Upravljanje sportskim objektima i Centar mladih Ribnjak.

U okviru Sportskih programa predlaže se smanjenje u ukupnom iznosu od 3.097.300 eura. Na Aktivnosti Velike sportske priredbe predlaže se povećanje sredstava u iznosu od 232.700 eura za sufinanciranje troškova pripremnih radnji za održavanje Svjetskog prvenstva u rukometu 2025. Aktivnost Programsko korištenje sportskih objekata putem gradskog ureda smanjuje se u ukupnom iznosu od 2.200.600 eura, od čega se 20.600 eura preraspodjeljuju na Aktivnost Arena – polivalentna dvorana, koliko nedostaje za nepodmirene troškove iz prethodnog razdoblja (manifestacije od gradskog značaja sukladno sklopljenom ugovoru između Grada Zagreba i Podružnice Arena Zagreb iz 2022. godine). Kapitalni projekt Održavanje sportskih objekata smanjuje se za 1.150.000 eura jer dio planiranih aktivnosti uređenja i održavanja sportskih građevina nije moguće realizirati, dijelom zbog ponavljanja postupaka javne nabave, a dijelom radi neriješenih imovinsko pravnih odnosa na objektima.

Za djelatnost Predškolskog odgoja i obrazovanja koje provode gradske ustanove iz gradskih izvora planira se osigurati dodatnih 7.098.000 eura. Predloženo povećanje se odnosi na sredstava za rashode za zaposlene u dječjim vrtićima sukladno IV. dodatku Kolektivnog ugovora za zaposlene u dječjim vrtićima Grada Zagreba od 17. srpnja 2024. i povećanju broja zaposlenih. Ujedno se planira i povećanje sredstava na izvoru ostalih prihoda za posebne namjene – sufinanciranje u cijeni predškolskog odgoja, zbog povećanja uplata roditelja slijedom povećanog broja djece koja pohađaju gradske vrtiće u odnosu na planirana sredstva.

Za djelatnost Osnovnog školstva planirano je povećanje u ukupnom iznosu od 3.930.097 eura.

U sklopu Redovne djelatnosti proračunskih korisnika predlaže se povećanje iz izvora pomoći iz drugih proračuna u iznosu od 1.829.190 eura. Na aktivnostima Izvannastavne i ostale aktivnosti (240.000 eura) i Škola u prirodi (200.000 eura), sredstva se iz gradskih izvora povećavaju za podmirivanje računa za boravak učenika u odmaralištima Vladimir Nazor i Crveni križ te prijevoz učenika u skladu s do sada utrošenim sredstvima i projekcijama do konca godine.

Aktivnost Pomoćnici u nastavi se povećava u iznosu od 1.240.000 eura. Prema Pravilniku o pomoćnicima u nastavi i stručnim komunikacijskim posrednicima (Narodne novine 85/24) kojeg je donijelo Ministarstvo znanosti, obrazovanja i mladih u srpnju ove godine, povećana je naknada za pomoćnike u nastavi u osnovnoškolskim ustanovama Grada Zagreba (7,50 eura bruto po satu).

Sredstva na Projektu Održavanja i opremanja osnovnih škola unutar ove glave se preraspodjeljuju u glavu Ureda.

Planirana sredstva za djelatnost Ustanova srednjeg školstva i učeničkih domova smanjuju se u iznosu od 2.064.646 eura. Ovo smanjenje najvećim dijelom je rezultat povećanja planiranih sredstava za redovnu djelatnost u iznosu 1.830.149 eura i smanjenja sredstava za održavanje i opremanje u iznosu 4.015.550 eura.

Na glavi Ustanova Upravljanje sportskim objektima predlaže se smanjenje planiranih sredstava u iznosu 7.475.600 eura, najvećim dijelom na stavci materijalni rashodi iz izvora opći prihodi i primici sukladno dinamici izvršenja rashoda za usluge tekućeg i investicijskog održavanja.

Ovim Prijedlogom izmjena i dopuna Proračuna smanjuju se sredstva u iznosu od 13.643.700 eura na stavkama razdjela **Gradskog ureda za obnovu, izgradnju, prostorno uređenje, graditeljstvo i komunalne poslove**.

U sklopu ProgramaJavna uprava i administracija na stavkama koje se odnose na redovnu djelatnost upravnog tijela iskazano je smanjenje sredstava u iznosu od 1.210.000 eura, a koje se najvećim dijelom odnosi na sredstva planirana na stavci naknade šteta pravnim i fizičkim osobama u iznosu od 1.500.000 eura.

ProgramKapitalna ulaganja u objekte za društvene djelatnosti i za obnovu objekata oštećenih u potresusmanjuje se za 5.280.000 eura. Detaljnije obrazloženje sadržano je u izmjenama i dopunama Programa radova kapitalnih ulaganja u objekte za društvene djelatnosti i u obnovu objekata oštećenih potresom u Gradu Zagrebu u 2024.

U okviru Programa Zaštita okoliša i održivi razvoj na Aktivnosti Komunalno uređenje prostora i uređenje prostora po nalogu komunalnog redarstva i inspekcije predloženo je smanjenje u iznosu od 291.000 eura radi usklađivanja iznosa s očekivanim realizacijama i ugovorenim iznosima do kraja ovog planskog razdoblja.

Program uređenja Grada se smanjuje u iznosu od 499.000 eura, najvećim dijelom na Aktivnosti Prigodne manifestacije.

Program Gradnja i održavanje nerazvrstanih cesta se smanjuje u iznosu od 6.363.700 eura, a što je detaljnije sadržano u obrazloženju izmjena i dopuna pratećeg programa.

U **Gradskom uredu za upravljanje imovinom i stanovanje** se ovime rebalansom predlaže povećanje u ukupnom iznosu od 110.400 eura. Na Aktivnosti Održavanje stanova, poslovnih prostora i zemljišta potrebno je osigurati dodatnih 335.000 eura te na Aktivnosti Ostale aktivnosti u vezi s upravljanjem i raspolaganjem imovinom 230.000,00 eura. Aktivnost Sopnica umanjuje se za 70.000 eura obzirom da su sve obveze iz predmetne aktivnosti podmirene. Na Aktivnosti Nabava stanova, poslovnih prostora i zemljišta predlaže se smanjenje za 2.664.000 eura obzirom da se planirani projekti kupnje objekata neće realizirati u ovoj proračunskoj godini.

U okviru **Gradskog ureda za katastar i geodetske poslove** nije došlo do povećanja ni smanjenja sredstava, već je samo izvršena preraspodjela unutar postojećeg plana.

U sklopu Redovne djelatnosti predlaže se povećanje rashoda za zaposlene i materijalnih rashoda u iznosu od 126.300 eura. Na Aktivnosti Evidencija naselja, ulica i kućnih brojeva predlaže se povećanje od 90.000 eura zbog potrebe postavljanja dodatnih ploča te zamjenu oštećenih na području grada. Smanjenje planiranih iznosa predlaže se na Aktivnosti Nova katastarska izmjera, Aktivnosti Digitalni model katastra i Projektu Prostorne podloge.

Planirana sredstva za razdjel **Gradskog zavoda za zaštitu spomenika kulture i prirode** ne planiraju se mijenjati ovim rebalansom.

U razdjelu **Stručne službe Gradske skupštine** ovim rebalansom predlaže se ukupno smanjenje u iznosu od 160.300 eura. Aktivnost Izbori za Hrvatski sabor povećava se iz izvora pomoći iz drugih proračuna budući da su iz Državnog proračuna doznačena sredstva za podmirenje informacijsko-komunikacijskih i tehničkih preduvjeta za prihvat izbornog materijala i unos rezultata glasovanja, dok se sredstva iz gradski izvora na istoj aktivnosti smanjuju.

U sklopu Aktivnosti Funkcioniranje Gradske skupštine izvršena je preraspodjela unutar stavaka te se predlaže smanjenje aktivnosti u iznosu od 55.000 eura za dio sredstava za koje se procjenjuje da neće biti utrošen do kraja godine.

S obzirom da je u 2024. dodijeljeno manje novčanih Nagrada Grada Zagreba nego što je prvotno bilo planirano, Aktivnost Nagrada Grada Zagreba i druga javna priznanja se smanjuje u iznosu od 40.000 eura.

Stavka rashoda za nabavu proizvedene dugotrajne imovine u sklopu Aktivnosti Informatizacija Gradske skupštine Grada Zagreba do kraja godine neće biti realizirana te se predlaže smanjenje u iznosu od 60.000 eura.

Na Aktivnosti Izbori za Europski parlament se smanjuju rashodi iz gradskih izvora za 20.000 eura te iz izvora pomoći iz drugih proračuna u iznosu od 51.800 eura.

U razdjelu **Stručna služba Gradske uprave** predlaže se ukupno smanjenje u iznosu od 2.600 eura od čega se na glavi Ured predlaže smanjenje od 144.600 eura najvećim dijelom zbog smanjenja izvora pomoći iz drugih proračuna u iznosu od 670.500 eura koji se neće realizirati. U sklopu Aktivnosti Redovna djelatnost upravnih tijela predlaže se povećanje u iznosu od 555.200 eura najvećim dijelom za rashode za zaposlene.

Kod proračunskog korisnika Zavod za prostorno uređenje Grada Zagreba predlaže se povećanje u iznosu od 142.000 eura najvećim dijelom za rashode za zaposlene, dok je unutar ostalih stavaka plana izvršena preraspodjela sredstava. Planirana sredstva za Razvojnu agenciju Zagreb za koordinaciju i poticanje regionalnog razvoja u ukupnom iznosu se ne mijenjaju već je izvršena preraspodjela pojedinih stavka plana.

U **Gradskom uredu za socijalnu zaštitu, zdravstvo, branitelje i osobe s invaliditetom** se predlaže smanjenje u ukupnom iznosu od 47.822.440 eura i to najvećim dijelom vlastitih i namjenskih izvora proračunskih korisnika (48.399.200 eura) dok se sredstva koja se izvršavaju preko računa proračuna povećavaju u iznosu od 576.760 eura. U nastavku se daje obrazloženje najznačajnijih izmjena i dopuna ovog Ureda iz gradskih izvora.

Sredstva planirana na glavi 02101 Gradski ured za socijalnu zaštitu, zdravstvo, branitelje i osobe s invaliditetom se ukupno smanjuju u iznosu od 1.972.000 eura.

U sklopu Programa Opći javnozdravstveni programi smanjenje naAktivnosti Deratizacija, dezinfekcija i dezinsekcija u iznosu od 250.000 eura posljedica je provedbe postupaka javne nabave koji su rezultirali nižim cijenama ponuditelja u odnosu na procijenjene vrijednosti.

Smanjenje na Aktivnosti Razvoj zdravstvene djelatnosti u iznosu od 200.000 eura odnosi se usklađivanje sa stvarnom realizacijom za zakup i investicijsko održavanje dnevne bolnice s garažom Kliničke bolnice Sveti Duh.

Aktivnost Podmirenje dugovanja zdravstvenih ustanova se povećava u iznosu od 501.400 eura s obzirom da je Vlada Republike Hrvatske u veljači 2024. donijela Uredbu o nazivima radnih mjesta, uvjetima za raspored i koeficijentima za obračun plaće u javnim službama kojima su uvećani koeficijenti za obračun plaća, između ostalog, i u zdravstvenim ustanovama, što je dodatno povećalo rashode ustanova budući da ugovori sklopljeni s HZZO-om nisu pratili povećanja iz Uredbe.

U okviru Programa Opći programi socijalne zaštite na Aktivnosti Dodatak uz mirovinu, druge pomoći i usluge umanjenje sredstava iznosi 450.000 eura.

Aktivnost Pomoć kućanstvima – troškovi stanovanja se umanjuje u iznosu 450.000 eura kao posljedica nekorištenja ostvarenog prava pojedinih korisnika na troškove stanovanja u punom opsegu.

Na Aktivnosti Ostale aktivnosti izravno povezane sa socijalnom zaštitom iznos planiranih sredstava smanjuje se za 160.000 eura.

Na Aktivnosti Novčana pomoć za novorođenčad predlaže se povećanje u iznosu 1.000.000 eura radi skraćivanja roka isplate sredstava korisnicima.

Na Aktivnosti Prijevoz osoba s invaliditetom u cijelosti se umanjuje planirani iznos od 1.300.000 eura na Kapitalnim pomoćima trgovačkim društvima u javnom sektoru za nabavu deset specijaliziranih vozila za prijevoz osoba s invaliditetom. Nabava vozila je provedena, Zagrebački električni tramvaj d.o.o. je sklopio ugovor, no isporuka vozila, a time i doznaka sredstava, bit će realizirana u 2025.

Program Programi socijalne zaštite - Ustanove socijalne zaštite smanjuje se u ukupnom iznosu od 370.000 eura.

Aktivnost Socijalne ustanove predlaže se smanjiti za 365.000 eura, što je najvećim dijelom rezultat povećanja planiranih sredstava za zakup objekta Doma za starije osobe Dubrava, Podružnica Markuševac i smanjenja sredstava za kupnju zemljišta u iznosu 475.000 eura za potrebu izgradnje doma za osobe s invaliditetom sukladno izrađenom elaboratu procjene vrijednosti.

U nastavku se daje pregled značajnijih izmjena i dopuna planiranih sredstava u dijelu koji se odnosi na proračunske korisnike iz nadležnosti ovog Ureda.

Kod Domova za starije osobe predlaže se povećanje sredstava iz gradskih izvora u iznosu 2.248.460 eura i odnosi se većim dijelom za podmirenje rashoda za zaposlene primjenom nove Uredbe o nazivima radnih mjesta, uvjetima za raspored i koeficijentima za obračun plaće u javnim službama i izmjena Pravilnika o proračunskom računovodstvu i računskom planu kojim se ukidaju kontinuirani rashodi u okviru pojačanog standarda te 15.500 eura za potrebe rada zaposlenih u Gerontološkim centrima.

Kod Javnozdravstvenih ustanova na Kapitalnom projektu Cjelovita obnova predlaže se smanjenje planiranih sredstava u iznosu od 1.300.000 eura.

U okviru Programa Opći javnozdravstveni programi predlaže se osigurati dodatna sredstva u visini 1.300.000 eura za Dječju bolnicu Srebrnjak, od čega na Aktivnosti Centar kompetencije za translacijsku medicinu Srebrnjak u iznosu 199.000 eura i na Aktivnosti Povrat neprihvatljivih troškova financiranih iz EU sredstava u iznosu 1.101.000 eura. Kod ovog projekta nastoje se stvoriti preduvjeti za nastavak njegove provedbe, u slučaju da Ministarstvo znanosti, obrazovanja i mladih podrži zahtjev  za „faziranje“ projekta, odnosno njegovu višefaznu provedbu. U tom slučaju, druga faza projekta provodila bi se u novoj financijskoj perspektivi.

Ovim izmjenama i dopunama proračuna se predlaže smanjenje sredstava razdjela **Gradskog ureda za** **kulturu i civilno društvo** u ukupnom iznosu od 5.203.030 eura, od čega se na glavu Ureda odnosi 136.400 eura, dok se na glavu Ustanova u kulturi odnosi 5.066.630 eura.

Ukupno predloženo smanjenje u iznosu od 5.395.330 eura se odnosi na smanjenje rashoda čije je financiranje bilo predviđeno iz vlastitih i namjenskih prihoda proračunskih korisnika, dok su se rashodi koje Grad financira preko računa proračuna povećali za 192.300 eura.

Najznačajnije smanjenje se odnosi na cjelovitu i energetsku obnovu koja se financira sredstvima iz izvora Mehanizam za oporavak i otpornost kao i iz državnog proračuna, s obzirom na produženo vrijeme pripreme i provedbe postupaka javne nabave čiji se završetak i početak izvođenja radova predviđa krajem 2024.

Povećanje iz gradskih sredstava najvećim dijelom se odnosi na rashode za zaposlene uslijed potreba usklađenja s III. Dodatkom Kolektivnog ugovora za ustanove u kulturi u iznosu 1.792.300 eura. Istovremeno se smanjuju planirana sredstva za projekt održavanje i opremanje ustanova u kulturi jer se dio planiranih aktivnosti neće moći realizirati do kraja godine. Za cjelovitu i energetsku obnovu planirano je smanjenje u iznosu 350.000 eura iz gradskih izvora s obzirom da je dio troškova izvođenja radova i usluga prihvaćen kao prihvatljivi trošak za financiranje sredstvima državnog proračuna i NPOO-a, a dio je umanjen s obzirom na produženo vrijeme pripreme i provedbe postupaka javne nabave čiji se završetak i početak izvođenja radova predviđa krajem 2024.

Na glavi Nacionalne manjine nema predloženih promjena ovim rebalansom.

Sredstva planirana u okviru razdjela **Službe za informacijski sustav i tehničke poslove** smanjuju se u iznosu od 212.800 eura. Na Aktivnosti Redovna djelatnost upravnih tijela predloženo je povećanje u iznosu od 176.800 eura koje se najvećim dijelom odnosi na rashode za zaposlene. Unutar Aktivnosti Ulaganja u računalne programe predložena je preraspodjela unutar planiranih stavki. Sredstva planirana za projekt Digitalni Zagreb povećavaju se u iznosu od 1.838.900 eura, dok se sredstva planirana za projekt Pametno upravljanje zgradama u cijelosti umanjuju. Aktivnost Režijski i ostali troškovi se smanjuje u iznosu od 122.500 eura zbog niže cijene struje po novom ugovoru o opskrbi električnom energijom.

Predlaže se stupanje na snagu Odluke o izmjenama i dopunama Proračuna Grada Zagreba za 2024. i projekcije za 2025. i 2026. godinu prvog dana od dana objave u Službenom glasniku Grada Zagreba kako bi se do kraja godine mogli izvršiti svi planirani rashodi.